कांग्रेस नेता श्री दुबे ने कहा कि विगत लोकसभा चुनाव के पूर्व प्रधानमंत्री मोदी ने अपनी चुनावी सभाओं में कांग्रेस के नेतृत्व वाली सरकार पर तंज कसते हुए महंगाई, बेरोजगारी, भ्रष्टाचार, सीमा सुरक्षा, आतंकवादी घटनाओं को मुख्य मुद्दा बनाकर प्रचार प्रसार किया। साठ दिनों का समय बदलाव के लिए देश की जनता से मांगा परन्तु अपना कार्यकाल पूर्ण करने जा रहे नरेंद्र मोदी व उनकी सरकार के चुनाव पूर्व सभी वादे केवल वादे ही रह गए। आज तक न तो एक भी बेरोजगारों को नौकरी मिल सकी और न ही भ्रष्टाचार में कोई कमी आई। महंगाई की तो बात ही छोड़ दीजिए। पेट्रोलियम पदार्थों के दाम आसमान छू रहे हैं। अंतर्राष्ट्रीय बाजार में कच्चे तेल की कीमतों में जबरदस्त इजाफे के बाद भी पूर्ववर्ती कांग्रेस सरकार में पेट्रोलियम पदार्थों के दाम कभी इस स्तर पर नहीं पहुंचे थे। कच्चे दामों की कीमतों में भारी कमी के बाद भी आज देश में पेट्रोलियम पदार्थों की कीमत आसमान छू रही है।